  Виталий Пронин Дэри черкогуртын 1 гинэ шор ёзо школа. Отын дышетске 1 сюрс 580 пинал, нош чакламын со 800 нылпилы. Али 2 сменаен визь люкало, югдур ӧз воштӥськы ке, 3-тӥ сменае но выжоно луозы. ????????????????????????????????????Школа пуктэмын 1973-тӥ арын. Черкогурт паськытамен, нылпиос йылэмен, 2001-тӥ арын бордаз пристрой лэсьтӥзы на. Но югдурысь потыны та ӧз юртты. Берло 5 ар ӵоже гинэ дышетскисьёслэн лыдзы 396-лы будӥз. Одӥг гинэ школае быдэс черкогуртэз тэрытыны шуг. Эшшо ке татчы артысь 6 гуртъёсысь 171 нылпиосты дышетыны вайыло. 2019-тӥ-2020-тӥ дышетскон аръёсы татын 1 сюрс 678 пиналэз пумитаны дасясько. Пуксён интыос али ик ӧвӧл. Кабинетлы ёрмыса, гардеробзэс но быдтӥзы, отчы партаос пуктылӥзы, доска ошизы. Табере нылпиос классъёсазы кылисько. Эшшо мукет кыӵе ке сэрегзэс класслы тупатыны-воштыны луонлыксы ӧвӧл ни. Удмуртилэн Тӧроез Александр Бречалов кылем арня вискын пумиськылӥз школаысь дышетӥсьёсын, ёросысь школаослэн директоръёсынызы. Кенешизы, мар карыны луоно на югдурез воштон понна. Выль школа пуктытэк уз луы. Малпамын вал, 825 интылы чакласа, сое пуктыны Пыӵанка гуртэ 2025-тӥ арозь. Но отчыозь кема на. Оглом шаерамы 31 школа ӝутыны кулэ. Тужгес секыт югдур Ижын - 1999-тӥ-2016-тӥ аръёсы татын одӥг школа но ӧз пуктӥськы. Али шоркарын 2 школа пуктон мытэмын, озьы ик - Дэри ёросысь Постол гуртын но Кезын. Дэри черкогуртын секыт югдур кылдэмен, татчы школа пуктон но табере нырысетӥ интые потэ. — Россиысь Правительствое вазиськомы, вуоно арын Дэрие школа пуктыны юрттэт курыса, - шуиз Александр Бречалов. Выль школа кылдытозь, черкогуртысь нылпиосты артысь гуртъёсысь школаосы нуллыны, оло, луысал. Куд-огаз интыос зэмен ик вань. Нош мукетъёсыз асьсэос но интылы кулэясько. Кылсярысь, Первомайское черкогуртысь школаын 2 сменаен дышетско, вуоно арын, оло, 3-тӥ сменае потозы. Но Первомайскойын Ижысь гурт удысъя академилэн 3 этажъем учебной корпусэз буш сылэ. Отчы нылпиосты пыртыны лэзьысалзы ке, ваньзы эркын шокчысалзы. Но луоз-а ужпумез вырӟытыны? Юрт угось федерал центрлэн лыдъяське. Елена Сараматова Фото: ciur.ru  